Si het in dr Stuck Parasiten un Das Quartett an dr Theaterwärchstatt Charlottenburg un in vyl Film un Fäärnseeserie gspiilt. Anne 2009 isch si zum eerschte Mool hinter dr Kamera gstande un het dr Chuurzfilm Frühlingserwachen draait. Syter anne 2008 schafft si nääbeberuefli as Theaterpedagoogi. Anne 2016 het si ire eerscht Langspiilfilm unter em Titel Blue My Mind draait. Dää isch am Filmfestival San Sebastián un am Zurich Film Festival zaigt woore. Am Züri Film Feschtival het er dr eerscht Bryys in dr Kategory Fokus Schwyz, Dytschland, Eeschtryych gwunne, dr Kritikerbryys vu dr Schwyzer Filmschurnalischte fir dr bescht Erschtlig un dr Filmbryys vu dr Zürcher Chilche. Dr Film isch in siibe Kategorie fir dr Schwyzer Filmbryys nominiert woore. As eerschte Film isch der dooderbyy in e jeedere Kategory nominiert woore, wu s git. Uuszaichnet woore isch er schließli in drei Kategorie (Beschte Film, bescht Draaibuech un beschti Hauptdaarstelleri).